b'\n_START_ARTICLE_\nBruceloza\n_START_SECTION_\nPovzro\xc4\x8ditelj\n_START_PARAGRAPH_\nPovzro\xc4\x8ditelj bruceloze so bakterije iz rodu brucel. Gre za gramnegativne kokobacile z zna\xc4\x8dilno po\xc4\x8dasno presnovo in fakultativnim znotrajceli\xc4\x8dnim parazitizmom. Pre\xc5\xbeivijo v monocitih in makrofagih. Pri \xc4\x8dloveku lahko oku\xc5\xbebo povzro\xc4\x8dijo B. melitensis, B. suis, B. abortus in B. canis.\n_START_SECTION_\nPrenos\n_START_PARAGRAPH_\nBruceloza je zoonoza. Rezervoar predstavljajo mnoge doma\xc4\x8de \xc5\xbeivali, npr. koze, svinje, govedo, psi. Vstopna mesta za oku\xc5\xbebo so sluznice (npr. sluznice ustne votline, nosno-\xc5\xberelnega prostora, o\xc4\x8desna veznica) in po\xc5\xa1kodovana ko\xc5\xbea. \xc4\x8clovek se najpogosteje oku\xc5\xbei z neposrednim stikom z oku\xc5\xbeeno \xc5\xbeivaljo ali njenimi telesnimi izlo\xc4\x8dki oziroma z zau\xc5\xbeitjem kontaminirane hrane (npr. nepasteriziranih mle\xc4\x8dnih izdelkov, toplotno slabo obdelanega mesa). Prenos iz \xc4\x8dloveka na \xc4\x8dloveka je izjemno redek, je pa opisan tudi prenos bolezni z oku\xc5\xbeene matere preko dojenja na dojen\xc4\x8dka. Oku\xc5\xbebo lahko povzro\xc4\x8di tudi vdihovanje bakterij; tveganje za tak na\xc4\x8din prenosa oku\xc5\xbebe je ve\xc4\x8dje zlasti v laboratorijih, v katerih delajo s povzro\xc4\x8ditelji. Inkubacijska doba je razli\xc4\x8dna in je obi\xc4\x8dajno te\xc5\xbeko dolo\xc4\x8dljiva. Traja 5 do 60 dni, lahko tudi ve\xc4\x8d mesecev.\n_START_SECTION_\nZdravljenje\n_START_PARAGRAPH_\nZdravljenje temelji na laj\xc5\xa1anju simptomov in antibioti\xc4\x8dni terapiji. Antibioti\xc4\x8dno zdravljenje traja ve\xc4\x8d tednov in simptomi lahko v dolo\xc4\x8deni meri vztrajajo ve\xc4\x8d mesecev.'